Wot lěta 1996 zarjaduje Ewangelsko-lutherska krajna cyrkej Sakskeje jónu wob lěto zetkawanski dźeń za wusydlencow. Po tym zo bě Budyšin hižo 1999 z hosćićelom, zetkaja so Němcy z Ruskeje lětsa znowa w sprjewinym měsće, a to 10. septembra.
Drježdźany/Budyšin (SN/CoR). Něhdźe 1 000 hosći, zdźěla tež ze Saksko-Anhaltskeje a Durinskeje, wočakuje Budyska ewangelsko-lutherska wosada swj. Pětra jako hosćićel lětušeho zetkawanskeho dnja za wusydlencow pod hesłom „Zhromadnje – mjezsobnje“. „Witam jara, zo so podawk pola nas wotměje. Mam za jara wažne, zo z Budyšina tajkele signale wuchadźeja. Móžemy so jako město zetkawanja prezentować a zhromadnosć najwšelakorišich tudyšich ludźi pokazać“, podšmórnje nawoda wosady swj. Pětra Christian Tiede.
Bjez smartphona hižo njeńdźe
Berlin. Smartphone je wjetšinje młodych ludźi mjeztym njeparujomny. To je wuslědk woprašowanja slědźenskeho instituta TNS Emnid. Tak 67 procentow ludźi w starobje 14 do 29 lět bjez tajkeho nastroja hižo njewuńdźe. Porno tomu je stej telewizor (wosom procentow) a radijo (pjeć procentow) tutej starobnej skupinje lědma hišće wažnej.
Wjace wukubłanskich zrěčenjow
Kamjenica. Nimale 3 500 młodostnych je za nowe wukubłanske lěto, kotrež so 1. septembra zahaji, wukubłanske zrěčenje z rjemjeslniskimi předewzaćemi podpisało. To je wosom procentow wjace hač loni, kaž Kamjeničanska rjemjeslniska komora wozjewja. Wjace hač 1 000 wukubłanskich městnow je přiwšěm hišće njewobsadźenych.
Azyl přizwolić haj abo nic?
Praha. Čěske nutřkowne ministerstwo ma njewočakowany problem: W kraju je 60 chinskich křesćanow wo azyl prosyło. By-li jim Čěska škit přizwoliła, by zdobom oficialnje připóznała, zo China čłowjeske prawa rani. Runje tohodla je pad w času tučasneho politiskeho a hospodarskeho zbliženja Čěskeje k Chinje chětro łoskoćiwy.
Na deponiji so paliło
Wětrow. Na Wětrowskej deponiji je so wčera wječor paliło. Spočatnje mějachu wohnjowe wobory z wokoliny městnosće płomjenjow dla ćeže z hašenjom. Skónčnje pak móžachu je zasobu podusyć. Přičina, čehodla bě woheń wudyrił, dotal jasna njeje.
Wopačni zastojnicy po puću
Budyšin. Krajny kriminalny zarjad Sakskeje warnuje staršich wobydlerjow tež w Budyskim wokrjesu před wopačnymi zastojnikami. Wuměnkarjow wopytujo so skućićeljo wospjet jako zakryći slědźerjo wudawaja a jim wšo móžne napowědaja. Na te wašnje su jim zatrašeni hižo cyłe zamóženstwo, kaž debjenki a pjenjezy, k přepruwowanju přewostajili.
Budyšin (aha/SN). Po wopyće Božeje mšě w klóšterskej cyrkwi a rozmołwje w Zelnakec pjekarni w Pančicach-Kukowje nastajištaj so zapósłancaj Sakskeho krajneho sejma Marko Šiman a Alojs Mikławšk (wobaj CDU) wčera z kolesom na puć do Swinjarnje, hdźež staj so w přitomnosći wjesnjanosty Markusa Kreuza (CDU), zamołwiteho za twarstwo klóštra Marijineje hwězdy Daniela Richtera a hospodarskeho nawody klóštra Chrystofa Mikławška z potrjechenymi wobydlerjemi, škodowanymi přez wulku wodu lětsa 23. meje, rozmołwjałoj. Mikławšk, kiž bě hižo na dnju katastrofalneho njewjedra w Swinjarni był, rozłoži na městnje tuchwilny staw zwoprawdźenja trěbnych škitnych naprawow. To rěka, kak hodźi so zaručić, zo so woda z polow wuchodnje wsy při sylnych zliwkach do Klóšterskeje wody wjedźe.
Wojerecy (AK/SN). We Wojerecach zwěsćeja dźeń a wjac dźiwich a tajkich kóčkow, kotrež po zdaću nikomu njesłušeja. Na to skedźbni Marlies Holst, zastupowaca předsydka Wojerowskeho zwěrinoškitneho towarstwa, na njedawnym posedźenju měšćanskeje rady. „Na teritoriju města Wojerec je jich w njewobydlenych kónčinach, w zahrodkowych kolonijach kaž tež na ćežko přistupnych ležownosćach něhdźe 400 dźiwich a ničejich kóčkow“, Holst rozłoži. „Wone zbědnjeja a schorjeja, dokelž so dosahajcy njezežiwjeja. Ranja so, natyknu so z infekciskimi chorosćemi, dóstawaja sćekłosć, koču smorkawu, leukozu, koču mrětwu. Nimo toho maja tchi a wački. Zdźěla tele chorosće tež na čłowjeka přenjesu.“
Wobstajnje rozrostowaca ličba kóčkow wjedźe po słowach zwěrinoškitneho towarstwa k tomu, zo sadistiski wandalizm přiběra. Njeznaći kóčki natřěleja abo samo zatřěleja, dračuja a zwohidźeja je. „Někotři je samo pójsnu, jim kožu wotćahnu abo rozkuskuja. Zapaleja kóčki, mjetaja je žiwe do wotpadkow abo zabiwaja je“, Marlies Holst wšitke móžne grawoćiwosće naliči.
Mjeztym 65 lět dźěći w Stróži pola Hućiny hižo do šule njechodźa. Přiwšěm drje je wona jenička w našej wokolinje, kotraž je sej zachowała swój prěnjotny zaměr. Dźensa kubłaja tam samo wšitke generacije. Wužiwaja bywšu Stróžansku šulu mjenujcy wot lěta 1998 jako muzej. A wšo wuhotowanje wotbłyšćuje šulske stawizny małeje, něhdy serbskeje wsy.
Kaž cyrkwinska chronika Barta naspomnja, drje w lěće 1786 swójsku šulu njemějachu, ale wjesne dźěći wuknjechu w tamnišej korčmičce, kotraž bě na južnej kromje wsy. Cyrkwinska wyšnosć witaše, zo měli dźěći bibliju čitać a dorosćeni na kemšach spěwarske wužiwać. Ryćerkubler sej runje tak přeješe, zo bychu poddanojo ličić a z ličbami na pućnikach wobchadźeć kaž tež dołhosć a šěrokosć wotměrić móhli.
Jan Budar zrěčenje podpisał
Budyšin. Wot 1. oktobra změje Załožba za serbski lud noweho direktora. Jan Budar je wotpowědne zrěčenje podpisał. Po třećim pospyće bě załožbowa rada 41lětneho diplomoweho inženjera za medijowu techniku na aprylskim posedźenju wuzwoliła. Budar bě naměstnik čłona załožboweje rady, wot lońšeho jej předsyduje. Wón budźe po Marku Suchym druhi direktor 1991 wutworjeneje załožby.
Póndźelu zahaja předań lisćikow
Čorny Chołmc/Drježdźany. Zastupne lisćiki za 6. swjedźenske hry na ležownosći Čornochołmčanskeho Krabatoweho młyna budu wot 8. awgusta na předań. Skazać móžeš tiket internetnje wot 8 hodź., telefonisce wot 10 hodź. pod čisłom 0351/410 79 55. Wot 21. junija do 9. julija 2017 planuja dohromady pjatnaće předstajenjow.
Koncept palasta předstajeny
Kulow (UH/SN). Wutrobnje su wčera wječor młodźi Kulowscy wohnjowi wobornicy zhromadnje ze swojej nawodnicu Ingeborg Zomack witali sakskeho ministerskeho prezidenta Stanisława Tilicha (CDU). Najmłódši čłonojo běchu hosćej zdobom móst k aktiwnym wobor- nikam Kulowa a wokolnych wsow.
Spěšnje přińdźechu do rozmołwy, wšako bě ministerski prezident w prěnim rjedźe přijěł, jónu wosobinsce so dźakować žonam a mužam wohnjoweje wobory za jich njesprócniwe dźěło. Wysoko hódnoćeše wón jich hotowosć a spušćomnosć kaž tež přikładne skutkowanje za dorost. Spušćomnosć je po słowach Tilicha najwažniša kajkosć, přetož njehladajo na pomoc při wohenjach abo wobchadnych njezbožach je wažnosć aktiwnych wobornikow wšudźe začujomna.
Frontalnje do so zrazyłoj
Wopaka. Na dalnodróze B 96 mjez Wopakej a Wurbisom je so wčera rano ćežke njezbožo stało. 57lětna wodźerka awta marki Kia zajědźe w prawej křiwicy předaloko na lěwu stronu dróhi a zrazy do napřećo přijěduceho busa. Šoferka so ćežko zrani, a ju dyrbjachu z helikopterom do chorownje dowjezć. 41lětny busowy šofer so snadnje zrani. B 96 bě nachwilnje dospołnje zawrjena.
Do składa so zadobyli
Steina. Njeznaći su so w minjenym času do składa firmy w Steinje pola Kamjenca zadobyli. Z objekta při hłownej dróze zhubichu so mjez druhim jadrowy njeboz a wšelake specielne nastroje. Hódnota kradnjeneho grata wučinja pjećcyfrowu sumu. Wěcna škoda 70 eurow je porno tomu snadna. Kriminalni technikarjo objekt za móžnymi slědami přepytuja. Policija je slědźenje za paduchami zahajiła a z pomocu swědkow za skućićelemi a gratom pyta.
ces_Latn ces_Latn bos_Latn szl_Latn szl_Latn slv_Latn szl_Latn szl_Latn pag_Latn szl_Latn bos_Latn hrv_Latn szl_Latn szl_Latn szl_Latn szl_Latn ces_Latn slv_Latn ces_Latn ces_Latn ces_Latn ces_Latn slk_Latn szl_Latn vec_Latn szl_Latn pol_Latn slk_Latn